CELEX: 32022D0644
Language: hu
Date: 2022-04-12 00:00:00
Title: A Tanács (EU) 2022/644 határozata (2022. április 12.) a Nemzetközi Tengerészeti Szervezet Tengerészeti Biztonsági Bizottságában annak 105. ülésszakán és a Nemzetközi Tengerészeti Szervezet Tehermentesítő Bizottságában annak 46. ülésszakán az általános tengeri vészjelző és biztonsági rendszerben használt felszerelésekkel kapcsolatos teljesítményszabványokról szóló határozatokat érintő módosítások és a nemzetközi tengeri forgalom könnyítéséről szóló egyezmény (FAL) mellékletét érintő módosítások elfogadása tekintetében az Európai Unió által képviselendő álláspontról

2022.4.20.   
               
               
                  HU
               
               
                  Az Európai Unió Hivatalos Lapja
               
               
                  L 118/55
               
            
         A TANÁCS (EU) 2022/644 HATÁROZATA
         (2022. április 12.)
         a Nemzetközi Tengerészeti Szervezet Tengerészeti Biztonsági Bizottságában annak 105. ülésszakán és a Nemzetközi Tengerészeti Szervezet Tehermentesítő Bizottságában annak 46. ülésszakán az általános tengeri vészjelző és biztonsági rendszerben használt felszerelésekkel kapcsolatos teljesítményszabványokról szóló határozatokat érintő módosítások és a nemzetközi tengeri forgalom könnyítéséről szóló egyezmény (FAL) mellékletét érintő módosítások elfogadása tekintetében az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 100. cikke (2) bekezdésére, összefüggésben a 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az Unió által a tengeri szállítás területén végrehajtott fellépésnek a tengerészeti biztonság javítását, valamint a tengeri környezet és az emberi egészség védelmét kell céloznia.
                  
               
                     (2)
                  
                  
                     A Nemzetközi Tengerészeti Szervezet (a továbbiakban: IMO) Tengerészeti Biztonsági Bizottsága a 2022. április 20–29-i, 105. ülésszakán várhatóan a használt felszerelésekkel kapcsolatos teljesítményszabványokról szóló határozatokat érintő módosításokat fogad el az általános tengeri vészjelző és biztonsági rendszer (GMDSS) korszerűsítésének figyelembevétele érdekében. Az említett határozatok a következők: A.699(17), A.700(17), MSC.148(77), A.530(13), A.802(19), A.803(19), A.804(19), A.806(19), A.807(19), MSC.149(77), MSC.80(70) és A.811(19).
                  
               
                     (3)
                  
                  
                     Az IMO Tehermentesítő Bizottsága a 2022. május 9–13-i, 46. ülésszakán várhatóan a nemzetközi tengeri forgalom könnyítéséről szóló egyezmény (a továbbiakban: FAL-egyezmény) mellékletét érintő módosításokat fogad el.
                  
               
                     (4)
                  
                  
                     Helyénvaló meghatározni a Tengerészeti Biztonsági Bizottság 105. ülésszakán az Unió által képviselendő álláspontot, mivel a Tengerészeti Biztonsági Bizottság teljesítményszabványokról szóló határozatai döntően befolyásolhatják az uniós jog – nevezetesen a 2014/90/EU európai parlamenti és tanácsi irányelv (1) – tartalmát.
                  
               
                     (5)
                  
                  
                     A Tengerészeti Biztonsági Bizottság teljesítményszabványokról szóló határozatait érintő módosítások elfogadása javítaná a használt felszerelésekkel kapcsolatos, korábban elfogadott teljesítményszabványokat a GMDSS korszerűsítésének figyelembevétele érdekében. Az Uniónak ezért támogatnia kell a Tengerészeti Biztonsági Bizottság határozatait érintő módosítások elfogadását.
                  
               
                     (6)
                  
                  
                     Helyénvaló meghatározni a Tehermentesítő Bizottság 46. ülésszakán az Unió által képviselendő álláspontot, mivel a FAL-egyezmény mellékletét érintő tervezett módosítások döntően befolyásolhatják az uniós jog – nevezetesen a 2010/65/EU európai parlamenti és tanácsi irányelv (2), valamint 2025. augusztus 15-től az (EU) 2019/1239 európai parlamenti és tanácsi rendelet (3) – tartalmát.
                  
               
                     (7)
                  
                  
                     A FAL-egyezmény mellékletét érintő módosítások közelebb hoznák az említett mellékletet az (EU) 2019/1239 rendelet követelményeihez és az említett rendelet végrehajtására vonatkozóan elfogadott üzleti szabályokhoz, nevezetesen a következők révén: az egyablakos ügyintézési rendszeren keresztül történő elektronikus adattovábbítás kötelezővé tétele, az adatelemek ismétlődésének megakadályozása, a papíralapú formanyomtatványok információtovábbításra történő használatának megakadályozása és a kézi aláírásra vonatkozó követelménytől való eltekintés.
                  
               
                     (8)
                  
                  
                     Az Unió sem nem tagja az IMO-nak, sem nem szerződő fele a releváns egyezményeknek és szabályzatoknak. A Tanácsnak ezért fel kell hatalmaznia a tagállamokat arra, hogy képviseljék az Unió álláspontját.
                  
               
                     (9)
                  
                  
                     E határozat hatályát a javasolt módosítások tartalmára kell korlátozni annyiban, amennyiben az említett módosítások érinthetik az Unió közös szabályait, és az Unió kizárólagos hatáskörébe tartoznak. Ez a határozat nem érintheti az Unió és a tagállamok közötti hatáskörmegosztást,
                  
               ELFOGADTA EZT A HATÁROZATOT:
         
            1. cikk
            A Nemzetközi Tengerészeti Szervezet Tengerészeti Biztonsági Bizottságában annak 105. ülésszakán az Unió által képviselendő álláspont az, hogy támogatni kell az általános tengeri vészjelző és biztonsági rendszerben használt felszerelésekkel kapcsolatos teljesítményszabványokról szóló következő határozatokat érintő módosítások elfogadását: A.699(17), A.700(17), MSC.148(77), A.530(13), A.802(19), A.803(19), A.804(19), A.806(19), A.807(19), MSC.149(77), MSC.80(70) és A.811(19).
         
         
            2. cikk
            A Nemzetközi Tengerészeti Szervezet Tehermentesítő Bizottságában annak 46. ülésszakán az Unió által képviselendő álláspont az, hogy támogatni kell a nemzetközi tengeri forgalom könnyítéséről szóló egyezmény mellékletét érintő módosítások elfogadását.
         
         
            3. cikk
            
               (1)   Az Unió által képviselendő, e határozatban meghatározott álláspontok az érintett módosításokra annyiban vonatkoznak, amennyiben az említett módosítások az Unió kizárólagos hatáskörébe tartoznak, és érinthetik az uniós közös szabályokat. Az említett álláspontokat a tagállamok – amelyek mind tagjai az IMO-nak – az Unió érdekében együttesen eljárva képviselik.
            
            
               (2)   Az 1. és a 2. cikkben említett álláspontokat érintő kisebb változtatások a Tanács további határozata nélkül is elfogadhatók.
            
         
         
            4. cikk
            A Tanács felhatalmazza a tagállamokat arra, hogy az 1. és 2. cikkben említett módosításokat – az Unió érdekét szem előtt tartva – magukra nézve kötelezőnek ismerjék el annyiban, amennyiben az említett módosítások az Unió kizárólagos hatáskörébe tartoznak.
         
         
            5. cikk
            Ez a határozat az elfogadásának napján lép hatályba.
         
         
            Kelt Luxembourgban, 2022. április 12-én.
            
               
                  a Tanács részéről
               
               
                  az elnök
               
               C. BEAUNE
            
         
         
            (1)  Az Európai Parlament és a Tanács 2014/90/EU irányelve (2014. július 23.) a tengerészeti felszerelésekről és a 96/98/EK tanácsi irányelv hatályon kívül helyezéséről (HL L 257., 2014.8.28., 146. o.).
         
            (2)  Az Európai Parlament és a Tanács 2010/65/EU irányelve (2010. október 20.) a tagállamok kikötőibe érkező vagy onnan induló hajókra vonatkozó nyilatkozattételi követelményekről és a 2002/6/EK irányelv hatályon kívül helyezéséről (HL L 283., 2010.10.29., 1. o.).
         
            (3)  Az Európai Parlament és a Tanács (EU) 2019/1239 rendelete (2019. június 20.) az európai egyablakos tengerügyi ügyintézési környezet létrehozásáról és a 2010/65/EU irányelv hatályon kívül helyezéséről (HL L 198., 2019.7.25., 64. o.).